Els aeroports de Tailàndia comencen a recuperar la normalitat\nTorra escorta Mossos\nVan den Eynde judici procés\nGonzález Pons Veneçuela\nEls avions ja tornen a operar als dos aeroports de Bangkok després de vuit dies de bloqueig per part de l'oposició política. Després d'una petita cerimònia de traspàs del control de la zona, els manifestants n'han marxat amb crits de victòria i han amenaçat de repetir l'acció si ho consideren necessari. El gestor de la infraestructura creu que fins aquest dijous les instal·lacions no funcionaran a ple rendiment.\n03/12/2008 - 11.09 Actualitzat 03/12/2008 - 20.00\nSegons dades oficials, el bloqueig ha atrapat a la capital uns 350.000 estrangers, que a partir d'ara en podran anar sortint. Aquest dimecres ha arribat a la base de Torrejón de Ardoz, a Madrid, el tercer i últim grup de catalans que han evacuat les forces aèries espanyoles. El ministre d'Afers Estrangers, Miguel Ángel Moratinos, ha explicat que encara queden espanyols a Tailàndia, però que no han demanat tornar. En cas que ho fessin, ha dit, se'ls facilitaria la tornada a casa.\nMentre la situació de caos aeri tendeix a normalitzar-se, la crisi política encara no té un escenari definit. Dilluns que ve, el Parlament votarà el substitut del primer ministre, Somchai Wongsawat. Ahir, el Tribunal Constitucional el va obligar a abandonar el càrrec per frau electoral.\nLa dona trobada morta a la platja del Somorrostro es podria haver suïcidat\nTorra acusa Tajani de convertir l'Eurocambra en "un titella" de la dreta espanyola\nTailàndia: aeroport reobert\nEl polítics testificaran primer en el judici per distanciar declaracions i campanya\nEl Parlament té competències per nomenar jutges del TSJC com diu Pablo Casado?\nLa patrullera espanyola Tornado, que va ordenar sense èxit que uns vaixells comercials anglesos marxessin de davant de Gibraltar\nIncident a Gibraltar: una patrullera espanyola intenta fer fora vaixells anglesos\nInterior prohibeix que un escorta dels Mossos acompanyi Torra a Brussel·les\nEl conseller d'Interior, Miquel Buch, reclama explicacions a Interior per la denegació de l'escorta per al president en viatges internacionals\nBuch veu "incomprensible" que Interior hagi negat l'escorta a Torra a Brussel·les\nEl president del Parlament flamenc, Jan Peumans\nEl president del Parlament flamenc retreu a Tajani el veto a Torra i Puigdemont\nBuch: "No entenem per què el Ministeri ha negat aquesta vegada l'escorta al president"\nGuirao: "No sabem què trobarem a la SGAE, però el que està a la vista ja és intolerable"\nVan den Eynde: "S'està muntant una tranquil·litat artificial que pot limitar el dret a la defensa"\nQuim Torra: "La manifestació d'ahir és un canvi d'actitud dels catalans"


enòleg | Vi·moments·persones\nTag Archives: enòleg\nRené Barbier/ Clos Mogador (DOQ Priorat)\nDO Montsant, DOQ Priorat, Gent de vi\nLa cultura i la sensibilitat del Priorat no l’ha trobat en cap altra regió vitivinícola del món. René Barbier es mostra sincer per justificar el seu arrelament a una terra que estima i amb la qual connecta. La natura és el seu hàbitat natural i no s’imagina cap altre escenari que no sigui un entorn de vinya amb sòls de licorella, com el que el desperta cada matí al Priorat. A René Barbier el caracteritzen la seva humilitat i transparència. Sota l’aspecte reflexiu i pausat, s’hi amaga una ment privilegiada de l’enologia que des de Clos Mogador ha elaborat els vins més preuats de la comarca, tant a la DOQ Priorat com a la DO Montsant. Vins que “se serveixen als millors restaurants de França”, explica amb orgull. Reconeix que ningú no ho hauria dit mai quan “el Priorat era un diamant en brut. Sempre ha tingut prestigi però ara és com fer l’amor delicadament amb una dona“.\nQuan va arribar al Priorat, en René ja sabia que el sòl era excepcional. “Ho teníem tot i res“. Va dedicar-se a no fer soroll i a fer vi, i van pactar les condicions i bases del preu del raïm, sota una premisa que ho diu tot: “el preu del vi és el preu de la dignitat del pagès“. Per ressucitar la regió, van contactar amb els grans sommeliers del món perquè descobrissin el resultat d’un sòl, d’un clima, d’unes varietats i d’un procés d’elaboració molt metòdic que abraça cada vegada més la biodiversitat. I així comença el ressorgiment del Priorat i les primeres puntuacions destacades de Robert Parker, després que el 1989 sortís al mercat el primer vi del celler. Recorda nostàlgic que el duia en caixes personalment al restaurant de Ferran Adrià, a elBulli. Hi anava en cotxe. En René matisa que abans, però, ja hi havia bons vins i ben fets a la comarca, declarant-se amant del vi del Cecilio de Gratallops.\n“El Priorat ven més vi amb la crisi, i el mercat intern a Catalunya ha augmentat força en els últims temps”, explica en René. Creu que aquests moments de dificultat econòmica faran gran el Priorat, perquè qui no hi creu i qui hi ha anat per negoci, ha acabat abandonant la comarca i la vinya. Explica que són l’únic celler que no ha abaixat el llistó ni reduït el preu dels vins perquè saben que molts els tenen com a termòmetre de l’economia a la comarca i n’han de donar exemple. Són fins el moment l’únic celler de tot Catalunya amb un vi de finca, el Clos Mogador. Mantenir els estàndards de qualitat és per a ell un reconeixement i un respecte envers el país, alhora. Creu a ulls clucs que la cura del terroir i del clos el responsabilitzen enormement.\nNo es considera en cap cas un mestre, sinó que declara “haver contaminat la meva estima pel Priorat i la passió per la comarca” a moltes persones, a l’Álvaro Palacios especialment -a qui considera un germà petit. Creu que el futur que li espera a aquesta terra és “genial”. De fet, revela que quan les coses rutllaven va creure que el Priorat estava en perill perquè hi havia gent que hi anava a fer negoci, “però ara hem tornat al que érem, un projecte il·lusionant“. Els cellers més petits, amb menys estructura, aguanten bé la crisi i si aguantem plegats “el futur del Priorat quedarà superconsolidat, amb amb prestigi i solidesa”. “Si alguna cosa he aportat aquí és la bogeria del 68, la llibertat. Això és més important que tots els diners del món“, comenta.\nEl seu missatge és, malgrat el moment, terriblement optimista i reitera que el Priorat “té tots els ingredients per ser feliç perquè ningú no l’ha contaminat, la crisi ha fet foragitar els que se’n volien lucrar” i l’emociona parlar dels seus vins, que són revolucionaris en moltes coses, sense condicionaments científics. “L’I+D hi ha de ser però cal deixar fer també a la natura que tingui la seva llibertat, la riquesa de la biodiversitat i l’autogestió de la vinya. De tot això en resulta una molt bona fruita”. I justament això és el que després l’emociona trobar a la copa de vi. “Faig el vi que puc fer i jo sóc el primer sorprès, tinc els experts d’I+D més grans del món, però cada any quedo acollonit del que em surt”.\nEn René, malgrat la seva expertesa i reconeixement internacional, reitera que “la perfecció no existeix, l’èxit és la complementarietat i l’equilibri“. I ho explica per referir-se al conjunt d’enòlegs i viticultors que han posat el Priorat al món. “Cadascú aporta la seva “sensibilitat”, li van dir un dia, i li va quedar gravat. En René deixa clar que “la il·lusió d’un vi mai no es podrà comprar, la felicitat és participar-hi“. “L’ampolla transmet, emociona, perquè cadascú hi posa a dins la seva intimitat”, i ho comenta mentre parla d’Àlvaro Palacios i els seus vins.\nEnamorat del costat emocional del vi i sense deixar de ser un aventurer, en René reclama que “els meus fills em facin fora!“. “Considero que el meu projecte ja és totalment seu i m’agradarà marxar sense fer soroll, però encara quan em sol·liciten, corro. M’agradaria tenir temps per escriure, tinc coses a explicar des del punt de vista autodidàctic, em “revolucionen moltes coses i a vegades el vi m’empresona“. Vol llegar i donar continuïtat a la seva gent i es declara poc amant de les entrevistes perquè no vol protagonismes, però sí que considera fonamental contribuir a divulgar la cultura del vi al Priorat, com fa de forma magistral en la darrera entrevista que li hem sentit a Catalunya Ràdio. Un treballador admirable que té conversa per hores, tantes com es pot estar assaborint un dels vins que recomana:\n“Un vi que em va sorprendre moltíssim va ser l’anyada 1974 d’Scala Dei, és una passada. Em va obrir els ulls del que es podia fer en aquest territori. Un treball fantàstic, increïble i al·lucinant. Va ser una gran descoberta del potencial d’aquesta terra, del Priorat”.\n(no parlem de moments, sinó de vins i persones)\n“El tornaria a prendre amb tota aquella gent amb qui hem treballat plegats en el món del vi. No seria el vi que tastaria amb la familia, els fills. Aquest seria diferent, un Chateau Clos La Magdelaine de St. Emillion pel treball que fan de la biodiversitat, la transparència, el terroir, la humilitat. És un vi econòmic però emocional”.\n97783917 · closmogador@closmogador.com\nJaume Martí/ Sant Josep Wines (DO Terra Alta)\n“Comunicar amb passió i professió. Equilibrar estima i ofici“. Dues frases que són molt més que una declaració d’intencions per a Jaume Martí Pedrola. Ho practica a diari en cos i ànima i ho encomana. A través del seu bloc ho manifesta i a través de la seva actitud i activitat professional ho evidencia. Enòleg, enginyer tècnic d’indústries agràries i alimentàries i màster en gestió d’empreses, ha dedicat els últims anys a la secretaria del Consell Regulador de la DO Terra Alta. Ha estat la seva cara visible i relacional. Ha situat aquesta regió vitivinícola a l’avançada en les noves tecnologies i ha impulsat campanyes d’èxit com el Sóc Terra Alta/ Sóc Garnatxa Blanca 100×100, conscient que “els esforços, després d’expressar amb honestedat els valors naturals i culturals del territori a través dels vins, s’han de centrar en conèixer i situar el producte en el mercat”.\nAixí ho escriu al bloc personal en l’última entrada i, ara que emprèn un nou projecte professional, ho posa en pràctica gairebé des del primer dia. És el nou director de màrqueting de l’Agrícola Sant Josep de Bot, poble veí a la seva Gandesa natal, i el seu encaix al món del social media ja s’ha revelat innovador a través d’un bloc, de Facebook i de Twitter. “L’entorn que ens ha tocat viure és competitiu“, explica en Jaume. El repte d’aquest segle és la comercialització i a ningú se li escapa que una cooperativa que acaba d’estrenar-se a la xarxa amb el nom de Sant Josep Wines ho ha entès molt clarament. Convèncer el soci potser no haurà estat fàcil, però segur que amb esforç, coratge i determinació ho ha resolt, com també aconseguirà situar allà on es mereixen els vins excel·lents de Bot.\nEl Llàgrimes de Tardor, l’emblema de Sant Josep Wines, s’elabora en prop de 50 parcel·les on es cull el raïm de qualitat excel·lent. Aviat se’n detallarà la història que ni els més incondicionals coneixenn. S’ha vestir un relat amb honestedat i donar vida als vins naturals o despullats, com diria Alice Feiring. Els de Sant Josep Wines són vins que recullen l’essència d’un territori sovint oblidat, però cada vegada més prestigiat, per sort. Fa falta cultivar bones històries, valorar les varietats autòctones i confiar en una viticultura tradicional entesa com un treball acurat i precís de la terra, tot just el que ara s’està reivindicant i reconeixent a la Terra Alta. Creant sinèrgies entre projectes vitivinícoles nous i vells per valorar el potencial de la regió. En Jaume hi ha tingut molt a veure, pel seu ampli i profund coneixement i la seva actitud proactiva envers la comunicació.\nSegueix vinculat a la Festa del Vi de Gandesa i continuarà participant activament a omplir de bons vins les copes, d’amics i nous restauradors. És el cas del recent inaugurat Sibarites, a la capital de la Terra Alta, on l’experiència gastronòmica esdevé una descoberta vitivinícola també.\n“Un Llàgrimes de tardor blanc quan tinc ocasió de tastar-lo al tercer any. Fa pocs dies vaig destapar una ampolla de 2008 i estava excel·lent. Procuro comprar-ne unes quantes i no beure-me-les com fa molta gent perquè tenen una relació qualitat-preu molt bona, sinó deixar-les envellir al celler de casa perquè després, amb el pas del temps, em sorprenen molt més”.\n“En una reunió dels amics del vi de la Terra Alta. A la darrera trobada, per exemple, vam destapar un Quintà 2007 de Barbara Forès”.\n“Amb persones que també tenen una sensibilitat especial pel món del vi i tot el que l’envolta”.\nAgrícola i Secció de Crèdit St Josep SCCL\nC/Estació, 43785 Bot Tarragona\nTelf. Oficina 977.428.352 – Agrobotiga 977.428.043


ECO MITJA 2009 | oson@corre\n1ª ECO-MITJA Marató OSON@ CORRE – CIUTAT DE VIC\nBenvinguts a la pàgina oficial de la\nI ECO-MITJA MARATÓ OSON@ CORRE – CIUTAT DE VIC.\nRESULTATS I ECO-MITJA CLASSIFICACIÓ GENERAL\n(les classificacions per categories les publicarem en breu)\nCA VIC http://picasaweb.google.es/clubatleticvic/1aECOMITJAMARATO#\nMariona de Planell (col.laboradora de la cursa):\nXevi Benet, (atleta que malauradament s’ha lesionat aquesta setmana, i no ha pogut participar en la primera ECO-MITJA):\nJa estan disponibles els vídeos de la sortida i arribada de la Cursa a:\nEn aquesta pàgina és a on podeu consultar el reglament que regirà aquesta ECO-Mitja Marató, i també a on us podeu inscriure.\nEl Club Atlètic Vic i Oson@ Corre Organitza a la Ciutat de Vic la I ECO Mitja Marató Oson@ Corre Ciutat de Vic.\nSerà una cursa que combinarà l’espai urbà i cèntric de la ciutat, amb espais rurals i de gran valor paisatgístics de la Plana de Vic. Aquesta ECO-Mitja, tindrà molt en compte els valors ecològics i mediambientals, tant a l’hora de confeccionar la bossa d’obsequis que rebreu com a participants, com també per el Village-Fira que estem organitzant, i que estarà adjunt a la competició.\nLa sortida i arribada de la cursa serà a les Pistes d’Atletisme de la Ciutat, a la zona Esportiva. C/ Antoni Vilà s/n. El circuit transcorrerà per les zones més cèntriques de la Ciutat de Vic, com pot ser Plaça Mil·lenari, Carrer Verdaguer, Plaça de Vic, Rambla Hospital, Portalet, Rambla, Carrer Verdaguer una altre vegada, Carrer Gallissà, Ronda Camprodon, Barri de Sant Llàtzer, Carretera de Calldetenes, Horta Vermella, Barri d’Osona, camins rurals asfaltats de Malla, etc..\nLa prova passarà pels següents carrers:\nDoctor Antoni Vilà Cañellas, Eix Onze de Setembre, Carretera de Gurb, Plaça Mil·lenari, Carrer del Pare Gallisà, Plaça de l’Estació, Carrer Verdaguer, Plaça Major, Rambla de l’Hospital, Rambla de Sant Domènech, Rambla del Bisbat, Rambla de Montcada, Rambla del Passeig, Rambla del Carme, R. Davallades, Carrer Verdaguer, Plaça de l’Estació, Carrer pare Gallisà, Ronda Camprodón, Avinguda de Sant Bernat Calvó, Carrer de la Mare de Déu dels Munts, Carrer de Torelló, Av. Països Catalans, carrer Indústria, Avinguda Miquel Sant Salarich i Torrents, carrer del Bon Aire, Carretera de Sant Hilari Sacalm (direcció a Vic), carrer Prat d’en Gallina, Avinguda Països Catalans, Carrer de Sant Jaume, Antic Camí de Taradell, //AQUÍ ENTREM A MALLA// Carretera del Mas Puigdollers, Rotonda de Malla (sobre la C-17, direcció Ajuntament de Malla), Ajuntament de Malla, Camí Antic de Malla, Eix Onze de Setembre (antiga N152), Carrer Sagrada Família, Avinguda Olímpia, carrer del Mas d’Osona, carrer Doctor Antoni Vilà Cañellas i acabem dins de les pistes d’atletisme.\nL’Alçada màxima del circuit està en 561 metres, i la mínima en 475 metres, per tant es pot considerar com a un recorregut planer. Podeu consultar tot el recorregut del circuit a:\nJa està actiu el sistema de inscripcions via Internet, que serà la única manera de inscripció per la cursa. Aquest blog que actualment visiteu osonacorre.cat és el canal oficial d’informació de la Eco-Mitja Marató. I aquí es a on es faran les inscripcions. I també és a on es penjaran els resultats una vegada finalitzada la prova.\nUs animen a córrer el proper 20 de Desembre de 2009 aquesta ECO-Mitja, segur que serà una bona experiència, i gaudirem tots junts corrent a Vic.\nEM VULL INSCRIURE A LA ECO-MITJA MARATÓ\n1- El Club Atlètic Vic organitza la 1er ECO-Mitja Marató Oson@corre, que passarà pels municipis de Gurb , Malla i Vic, tindrà lloc el dia 20 de desembre 2009.\n2- Cursa oberta a tothom, sense distinció de categoria, edat a partir de 16 anys, sexe, que accepti i respecti tant la distància com el present reglament.\n3- La distància és de 21,097 quilòmetres, certificada per la Federació FCA\n4- L’avituallament és cada 5 quilòmetres aprox.\n5- La sortida és donarà al C/ Doctor Antoni Vilà (davant pistes atletisme Josep Mª Pallàs) de Vic a les 11h del matí.\n6- Les categories masculines i femenines es regiran per l’any de naixement\nSUB 23: 1993-1987\nVETERÀ A: 1974-1965\nVETERÀ B: 1964-1955\nVETERÀ C: 1954-1945\nVETERÀ D: 1944 ANTERIOR\n10 PRIMERS DE LA GENERAL MASCULÍ\n10 PRIMERS DE LA GENERAL FEMENÍ\n3 PRIMERS DE CADA CATEGORIA MASC\n3 PRIMERS DE CADA CATEGORIA FEM\n1 er ATLETA DEL CAVIC-OSON@CORRE DE LA CLASSIFICACIÓ GENERAL MASC. I FEM.\n10 LOTS RIFATS ENTRE TOTS EL PARTICIPANTS\nBossa per a tots els participants a l’arribada: record de la cursa i moltes sorpreses!!!\n8- L’organització pot demanar el DNI o similar per comprovar la identitat de l’atleta.\n9- Les reclamacions (previ pagament de 30€) es podran fer per escrit al jutge àrbitre, amb un màxim de mitja hora després d’acabar la cursa i la decisió presa serà inapel•lable. Es farà segons la reglamentació oficial de la Federació Català d’Atletisme.\n10- Classificació i control per xip. S’haurà de retornar el xip, un cop acabada la cursa. Es farà un càrrec de 10 € a tot atleta que no retorni el xip a l’arribada. Només serà oficial el xip que entrega la organització.\n11- L’organització no es fa responsable dels accidents o altres prejudicis que la participació o la cursa pugui ocasionar als inscrits / participants, abans, durant o després de la cursa. L’organització disposarà de servei sanitari per possibles urgències.\n12- Els atletes circularan per la banda dreta de la carretera.\n13- Els Premis seran lliurats una vegada acabi la cursa i sabuda la classificació. Els premiats deuran assistir en el moment de la entrega del premi, quedant en disposició de l’organització tots aquells premis que no hagin estat retirats en el moment de l’entrega.\n14- L’organització facilitarà el dorsal i el xip, que s’ha de dur ben visible (dorsal) i obligatòriament al davant. Qui no el porti serà desqualificat.\n15- Al Club Atlètic Vic hi haurà servei de: aparcament, dutxes, vestidors, servei de guarda-roba, de massatges i guarderia per infants.\n16- Els drets d’inscripció són 15€, i per els socis del C.A. Vic i Oson@ Corre serà de 12 € ( formalitzeu la inscripció tal com està programada, i es retornarà 3 € en efectiu el dia de la cursa). Les inscripcions es tancaran el dia 17 de desembre a les 24:00h i es pagarà en targeta bancària a través de la pàgina web: osonacorre.cat. Per a la validesa de la inscripció cal esperar la conformitat de la transacció.\n17- Marques vàlides per al rànquing oficial de la FCA.\n18- Els dorsals es podran recollir a partir del mateix dia 20 de Desembre a partir de les 8:30h matí.\n19- La prova es donarà per tancada a les 3 hores després de la sortida. Agrairem els suggeriments que ens féu arribar, així com la vostra opinió del recorregut i organització.\n20- Les inscripcions es tancaran el dijous dia a 17 a les 24:00h o als 800 participants.\n21- En cas d’acceptar inscripcions fora de termini el preu serà de 20€, si queden places.\n22- Hi haurà corredors llebres a que marcaran 1h30’, 1h40’ i 2h00\nECO-MITJA MARATÓ OSONA CORRE, Ja estan obertes les inscripcions « oson@corre (19:27:35) :\n[…] ECO MITJA MARATÓ OSON@ CORRE CIUTAT DE VIC […]\nEDU (09:37:24) :\nJa fa massa que no faig una mitja d´esfalt.\nDoncs a tope amb la mitja de vic,i per molts anys.\nvictorvilalta (09:46:15) :\nt’esperem el dia 20 de Desembre, serà una bona experiència.\nPEP (11:22:51) :\nque ting que fer per contactar el dia de la cursa amb les llebres?\nvictorvilalta (11:41:49) :\nEl dia de la cursa, abans de la sortida presentarem a les tres llebres, perquè tots els participants les pugueu identificar.\nAniran vestits amb uns colors fàcils de localitzar.\nPEP (12:55:35) :\nantonio (17:50:51) :\nQue amb podeu di a quants corredors es tanquen las inscripcions.\nvictorvilalta (18:00:12) :\nles inscripcions es tanquen als 800 participants\nGeri's (09:34:44) :\nUn cop feta inscripció es té de portar algun justificant sobre pagament?\nO nomès amb DNI ja es suficient.\nQuines ganes d’aquesta magnifica cursa per la nostre ciutat!!\nvictorvilalta (09:58:44) :\nEs millor que porteu la còpia del justificant, així si hi hagués algun error, tindríem tota la informació per poder solucionar-ho.\nCertament, serà una gran cursa a Vic\nEns veiem a la cursa!!\ntopics (18:08:46) :\nEnhorabona per organitzar aquesta 1a Eco-Mitja de Vic. Aquesta bonica ciutat es mereix una bona Mitja.\nOs desitjo una llarga vida.\nEns veiem el dia 20\nSalut i quilometres\nJULIO (15:17:47) :\nHola amics ! des de Granollers felicitar-vos per aquesta 1era Mitja i per què sigui el començament de moltes més i pugueu assolir el mateix nivell que la nostra Mitja de Granollers !!!\nEls Km. estaran marcats per la carretera ?\nNomés de pensar amb el dia ja m’entra fred…\n…molt bona ideia l’ho de les llebres per temps !\nBona cursa !\nvictorvilalta (10:18:16) :\nEls kms estan marcats al terra.\nGonxu (16:53:03) :\nHola será el primer cop k faig una mitja i el primer cop k vinc a vic segur k es genial tot plegat!!\nUna pregunta, hi haura algun lloc per dutxar-se??? o si no n’hi ha on es pot anar alla aprop?? merci\nvictorvilalta (17:04:08) :\nBenvingut a Vic!!\nDoncs si, hi haurà dutxes allà mateix, a 50 metres de l’arribada.\nSanti (13:23:46) :\nJa tinc ganes que arribi el dia de la cursa però la meva pregunta-problema és sobre una altre qüestió. Segur que més d’un riurà però… un company em va inscriure a la cursa i va apuntar que la meva talla de samarreta era la XL quan en realitat gasto la XXL. Hi ha opció de cambiar-ho?? Ja que és la meva primera mitja em faria il·lusió poder disfrutar de la samarreta!!\nvictorvilalta (14:17:15) :\nQue gaudeixis de la teva primera Mitja\nTonet Isla (16:59:13) :\nAixò està mamat!\nAgustí Rodríguez PLa (12:34:01) :\nLa setmana passada em vaig apuntar a la cursa, però encara no he rebut cap correu electrònic conforme estic apuntat. Tot i això, al llistat d’atletes inscrits, ja hi surto.\nEstic realment apuntat, o fins que no rebi la conformitat via correu no és segur que hi estigui apuntat?\nGràcies i bona cursa.\nvictorvilalta (14:30:47) :\nNo se la raó per la que no t’ha arribat correctament l’e-mail de confirmació de la teva inscripció, però estigues tranquil que ja estàs apuntat.\nBernat (09:01:18) :\nEstic d’acord amb els 475 m de cota mínima del circuit al pont del Gurri (carrer Indústria). En canvi, m’han cridat l’atenció els 561 m de cota màxima. Voleu dir que no és un error? Jo crec que el punt més alt del circuit és al mas Puigdollers, amb 526 m.\nvictorvilalta (10:44:00) :\nvarem fer la medició amb GPS, i ens vàren sortir aquests paràmetres.\nDe totes maneres pot ser que no marqués del tot be. Però aquests 35 mts de diferència que comentes no son significatius, ja que es pot considerar una cursa molt plana.\nEl que si que és correcte i certificat es la distància. Ja que fa tres setmanes varen venir els tècnics de la Federació Catalana a Certificar el circuit.\nEspero que gaudeixis de la Cursa\nBernat (11:36:17) :\nGràcies, Víctor. Sí, els GPS convencionals són força dolents donant altituds. Si es calibren bé, per mesurar altituds són millors els altímetres de tota la vida o, millor encara, evidentment, els mapes topogràfics. Sigui com sigui, que aquesta proposta de recorregut és realment plana.\nDe la distància no t’he comentat res perquè ja he vist que sortia pràcticament clavada a la que jo vaig mesurar, amb una petita diferència atribuïble als retalls de cantonades i rotondes i, en aquest cas en particular, a la incursió a la plaça Major que pot ser més o menys llarga.\nAprofitant els amidaments vaig anotar la posició de les següents fites per controlar el meu ritme i que potser a algú més li interessen (tot i que suposo que des de l’organització ens les marcareu, aquestes i més):\nKm 5: Ronda Camprodon, davant d’on hi va haver una temporada l’oficina temporal de correus.\nKm 10: Av. Països Catalans, cantonada Font de Sant Pere, aprox.\nKm 15: Després de travessar la C-17, allà on hi ha unes cases que crec que en el seu temps se’n va parlar per les seves innovacions domòtiques.\nBé, res més, a veure si la prova és tot un èxit!\nMarc (18:25:51) :\nPodríeu dir fins el dia d’avui quants inscrits hi ha?\nMARC (10:28:51) :\nPodrieu dir quants inscritis hi ha fins el dia d’avui?\nvictorvilalta (11:36:39) :\nA la vora de 400, però n’están entrant moltes darrerament.\nMARC (12:06:10) :\nMARC (12:07:04) :\nassumpta (14:58:45) :\nHola Victor, la Cris i jo, de les dones del dimarts ja ens hem apuntat!!!!. Ja tenim un rau rau a la panxa, a veure com anirà. Crec que per totes dues és la primera cursa llarga d’asfalt. Gràcies i si estem tots bons ens veiem diumenge i dimarts.\nvictorvilalta (15:43:14) :\nAquesta si que no la esperava.\nCelebro que us hagueu decidit a córrer la Mitja aquí a Vic. Segur que serà una bona experiència per a vosaltres, i si sortiu amb calma i dosificant gaudireu d’aquest magnífic circuit que hem preparat.\nSuposo que per l’entrenament del dimarts següent estareu plenes d’agulletes, però la experiència haurà valgut la pena!!.\nSalut i Kms,\nDaniel Pujadas (17:59:12) :\nHe publicat un anunci a Loquo sobre la Mitja de Vic.\nUn cop hagin acceptat el contingut de l’anunci rebràs un correu.\nElisabet (21:11:18) :\nHola!!!! Per a mi serà la meva primera mitja. Fa un any que corro discontinuament. Sóc ciclista. Estic fent curses de 10km vora els 50 minuts. En quant temps estimat creieu que podria acabar la mitja? o és molt precipitat per ara aquest kilometratge?\nvictorvilalta (08:04:42) :\nNo crec que sigui precipitat, però si que haurás de tenir en compte que el cansament acumulat, i la càrrega articular per l’impcte al terra dels peus quan es corre es molt diferent que quan es va en Bicicleta.\nJo et recomano prudència, ja que al principi en les mitjes maratons sembla que vagis a passeig, però conforme passen els kms, la fatiga s’acumula i et passa factura.\nUna bona estratgègia, crec que seria que sortíssis al costat de la llebre que anirà a ritme de 2h a la mitja marató, així aniràs acompanyada una bona part de la cursa. Vas veient quines sensacions tens, i si veus que al km 15 vas fesca de sensacions, pots apretar una mica fins al final. (pensa que quan et ve el cansament, moltes vegades ve de cop, per tant cal ser prudent, a la propera mitja que facis ja anirás afinant quin es el teu nivell).\nQUE TINGUIS BONA CURSA!!\nJoan (11:31:56) :\nMolt bones, tinc pensat fer la mitja aquest diumenge, serà la meva primera. En 10 km tinc una marca de 40 minuts. Quin ritme m’aconselleu de sortida. Jo estava pensat en 4’30” que em queda entremig de les llebres de 1h30′ i 1h40”. M’arrisco a sortir amb la llebre de 1h30′?\nvictorvilalta (15:03:08) :\nFelicitats per decidir-te a debutar a la Mitja a Vic. Segur que has triat be.\nJo per un cantó et recomanaria prudència, ja que al no haver fet mai una mitja cal ser conservador. Però per altra banda, se que en el grup d’en Mane Nogué, que es la llebre de 1h:30’, hi haurà molt bon ambient, i podràs anar acompanyat durant tota la cursa.\nPer altra banda el teu temps en 10 kms, es força bo. Tu has de decidir (però jo aniria amb el grup d’en Mane).\n(nota: si agafes una pàjara, no m’ho tinguis en compte eh! Jeje…)\nMONTSE (20:39:38) :\nHola, per mi serà la segona mitja, la primera la vaig fer ja fa 1 any i va ser la de Granollers, amb 1:47 min. Penses que potser hauria de seguir la llebre de les 2h per ser més prudent? bé de fet encara no estic apuntada, m’estic esperant al dimecres ( l’últim dia) a veure si m’acabo d’animar!! no estic massa entrenada per aquesta distància ja que normalment faig uns 10 km.\nvictorvilalta (06:56:14) :\nMillor que tu no ho sabem nosaltres. Tu segurament saps en quin nivell i quines sensacions et trobes en aquests moments.\nEs difícil aconsellar-te sense conèixer-te.\nJo aconsello que si es pot es corri en grup, per tant si vas amb el grup de les dues hores aniràs molt ben acompanyada, i si a partir del Km 10 et trobes amb ganes pots prémer l’accelerador i anar millorant. De tota manera tu ja has corregut la mitja en 1:47, per tant és molta la diferència.\nEs difícil per mi dir-te a on es millor enfocar, tu saps quants kms has fet aquests darrers dies i com estàs físicament.\n(Ah!! I no esperis a última hora a apuntar-te, pensa que a partir de dijous dia 17 la inscripció ja val 20 €, i a vegades surten problemes informàtics inesperats)\nSalut i kms!!\nRaul (20:52:15) :\nA partir de quina hora es pot recollir el dorsal i a on?\nvictorvilalta (06:43:05) :\nTal com es diu una mica més amunt, en el reglament que hem publicat:\nEl lloc es a les pistes d’atletisme del Club Atlètic Vic ( A la recta coberta de sota les grades) c/ Antoni Vilà s/nº -ZONA ESPORTIVA –\n(ES AL MATEIX LLOC A ON HI HAURÀ LA SORTIDA I L’ARRIBADA)\npere (09:46:06) :\nHola a tots. Per als que venim de Girona per l’eix, quina sortida és la millor?\nvictorvilalta (10:16:56) :\nDes de Girona, la millor sortida (més a prop) és la nº 180 -Vic Nord- es la que s’agafa en la confuència de la carretera que ve de Ripoll-Puigcerdà.\npere (09:42:47) :\nJo em referia a la sortida que estigui més a prop de la sortida, per no haver-me d’embolicar pel mig de la ciutat. Potser és la mateixa sortida Vic Nord? Gràcies.\nvictorvilalta (10:21:58) :\nSi, aquesta es la que queda mes a la vora de les pistes d’atletisme de Vic, no caldrà que entris a dintre de Vic\nJosep Maria (22:33:09) :\nPels que venim de Tarragona, on no sol fer-hi tant de fred com a Vic. Es aconsellable alguna protecció especial pel fred? Quina temperatura podem tenir a l’hora de la cursa?\nvictorvilalta (07:28:21) :\nFred? Quin Fred?\nFred Astaire? Em sembla que no vindrà a la cursa en Fred.\nFred a Groenlàndia, Fred a Sibèrria. Però Fred a Vic?….\nTranquil company Josep Mª, que podràs córrer amb l’equipament habitual d’una cursa d’Hivern. (potser guants, Buff, potser malles,) dependrà de lo fogós que siguis.\nHem programat la cursa a les 11 h. del matí, que és quan la temperatura es mes agradable.\nSimplement anar una mica abrigadet, però sense passar-se, a vegades a mitja cursa sobra tot el què portes.\nCaldrà seguir les previsions dels Weatherman de TV3.\nElisabet (18:25:00) :\nHola Victor, gràcies per la teva resposta. Ja m’he apuntat!!! Doncs seguiré els teus consells i estaré al costat de la llebre de 2h, això si, si puc anar a ritme. Sino ho hauré intentat. Em fa molta il.lusió fer aquesta primera mitja per mi.\nBona cursa a tothom!!!\nvictorvilalta (14:57:23) :\nBenvinguda a la Cursa Elisabet,\nSegur que t’ho passarás molt be corrent amb el grup de la Núria (llebre 2:00h)\ntomeu (19:58:45) :\nSi durant la cursa en un moment donat pet, que hem recomanes fer? continuar de 4 potes i acabar amb el cotxe escoba o retirar-me?\nvictorvilalta (15:11:01) :\nPrimer de tot mirar de no fer pet, (dossificar, sortir al ritme coherent amb el teu nivel actual de forma, etc.)\nPerò tot i així, si fas pet. tens la opció de pujar al cotxe escombra, ó acabar la cursa a un ritme inferior al que duies.\nJo personalment no aconsello a ningú abandonar a les curses, ja que psicològicament si t’acostumes a abandonar, acabes abandonant a tot arreu a la més mínima que et surgeix una dificultat. (a no ser que et lessionis, o que alguna indisposició no esperada et faci abandonar, o causes meteorològiques molt adverses).\nPer altra banda, tant mèrit te l’atleta que acaba la cursa amb 1h:05′ com el que acaba amb 2h:05′ o 3h o més. En realitat corres per tu mateix, i de cara a nosaltres (organitzadors) tant us apreciem als que sou molt bons com als que correu simplement perquè us agrada córrer i no busqueu cap marca en concret sinó gaudir del mateix córrer.\nconsell 1 – no petis\nConsell 2 – si petes, acaba la cursa i passa’t-ho be.\nGeri's (13:42:52) :\nEls nervis a flor de pell…\nEls dorsals son des de 8:30 però fins quina hora? Hora de sortida?\nMoltes gràcies i moltissims Kilimotres\nvictorvilalta (15:22:15) :\nEl dorsal el podràs recollir a partir de les 8:30 i fins a les 11 (mes tard ja no, ja no et caldrà)(disculpa la brometa…).\nMira de no venir a última hora, mes que res per evitar cues i nèrvis. Així podràs escalfar amb comoditat i tot anirà rodat.\nSalut i mooolts km.\nGeri's (07:34:50) :\nMoltes gràcies Victor!!!\nPEP (08:00:01) :\nHola Victor, et volia comentar un tema sobre les samarretes que es regalen a les curses, la cuestio, es que m’estic troban a les curses que corro, que no son gaires, que no contemplan la posibilita de que i han corredors-as que gasten la talla S, i es tenen que quedar tallas mes grosses, i segurament no se la podan possar mai, u heu tingut hem comte? grasies i bona cursa a tothom.\nvictorvilalta (08:37:46) :\nAquest es un tema que als organitzadors de les curses ens costa una mica de ajustar. No tots els fabricants ténen totes les talles, i el problema es que fins a última hora no saps exactament quants corredors vindràn. Per tant has de fer la previsió amb molta antelació, i si al final no venen els que tu havies previst (llavors tens samarretes a casa per fer draps de cuina, o pijames per dormir per varis anys).\nDe tota manera, a la ECO-MITJA que estem organitzant si que hi haurà talla S.\nEns veiem Diumenge!!\nGuillem (12:10:34) :\nSi se m’ha passat el dia d’inscripció puc encara participar a la mija marato d’alguna manera? Suposu que si s’ha arribat al límit de places no, però si encara queden llocs seria possible? Com ho he de fer?\nvictorvilalta (19:11:32) :\nVine demà i et donarem un dorsal a fora de termini, però no et garantim que et poguem donar bossa d’obsequis.\nkiku aiguafreda (19:26:15) :\nCarai avui -9 a Vic,dema?\nvictorvilalta (18:15:24) :\nAhir -9, aquest matí a les 9h -12º, ha estat molt be.\nL’aigua de l’avituallament quedaba petrificada quan queia al terra.\nEs Vic i es el Desembre, però s’ha pogut gaudir d’una bona cursa.\nDani (14:31:11) :\nhola!! pel que fa la cursa a estat b .els avituallaments tambe be pero l’aigua amb got va fatal , sobre tot amb distancies llargues no es pot beura bé, la resta aprovat .falten detalls com enviar els temps per sms a cada corredor. moltes gracies i fins la propera!!\nvictorvilalta (18:16:40) :\nGracies per el teu aprovat\nEra la primera edició, esperem amb el temps anar polint detalls.\nXAVIER COLLADO RODRIGUEZ (17:29:24) :\nPosareu el resultats i la clasificació final?,es que a les pistes no sortian tots els resultats,n’hi havia un salt de quasi bé 200 participants,saltava del que havia fet 1h34’00” al que havia fet 1h 45’00”.Gracies.\nvictorvilalta (18:17:26) :\nDe seguida que ho tinguem depurat ho penjem\nAina (19:13:31) :\nTot i el fred ha estat una molt bona cursa! per a mi era la primera i n’estic molt satisfeta! També penso que beure aigua amb got no era gaire pràctic i potser donar alguna beguda energètica també hauria anat bé. només això!\nFins a la propera! Gràcies i felicitats a l’organització i a tots els corredors!\nxevi (19:41:10) :\nbe, crec que us ha sortit una bona cursa, hi ha anys de cursa si es vol,en quan als temas de organitzacio i controls per el que mi fa be,els habituallaments be encara que avui el fred us ha fet una mala pasada, doncs l’aigua era cuasi be glaçada,pero be es desembre i com diu la canço el desembre es congelat,no?,el circuit l’he trobat ben buscat, he fet forces mitjas aqui a vic i crec que de tots ha estat el millor,només us puntualitzaria un parell de coses,una tornan amb el fred que comentaba, l’aiugua calenta de les dutxes s’ha acabat força aviat,i esclar un dia com avui s’ha trobat força, l’altre cosa es que particularment he trobat a faltar beguda isotonica al acabar,val a dir que de suc de fruita hi havia el que volies,pero … recuperes mes, be felicitats a tots i endevant amb aquesta cursa,\nvictorvilalta (19:42:17) :\nEnhorabona per la haver finalitzat la teva primera Mitja Marató.\nPel que veig dels comentaris que arriben es evident que la idea de donar l’aigua en vasos de paper no ha agradat gaire ( ho havíem fet així pensant en que d’aquesta manera era una manera més ecològica de servir l’aigua. Seguint amb la filosofia que envoltava la cursa) ( es evident que no ha estat una bona idea) A la propera intentarem fer-ho millor.\nT’esperem a la propera!!\nElisabet (20:33:46) :\nSóc la noia ciclista i novata en la mitja marató. He acabat. M’ha anat de fàbula el consell que em vas donar de seguir les llebres de 2 hores. He acabat amb un temps de 1h58. Moltes felicitats a l’organització, molt bon recorregut. També estic d’acord amb els meus companys amb lo de l’aigua. Encara que jo no faig servir els avituallament pq corro sempre amb una ampolla petita a la mà. Per descomptat que repetiré en la propera edició de la EcoMitja Marató de Vic. M’heu fet agafar ganes de repetir en aquesta distància.\nMoltes felicitats a tothom!!!!\nvictorvilalta (09:00:06) :\nM’alegro molt de que t’hagi anat be la cursa.\nBaixar de les 2 hores està molt be…. Però baixar gaudint encara està millor.\nT’esperem en futures edicions\nBernat (21:01:59) :\nTemperatures a la Zona Esportiva aquest matí:\nNo són temperatures típiques ni de Vic ni de desembre! Jo no havia corregut mai amb tant de fred i he descobert que és suportable. Potser perquè feia sol i l’aire estava en calma.\nJORDI (MANLLEU) (21:54:38) :\nJa sé que sempre hi ha coses a millorar, però no cal insistir més amb el tema de l’aigua i els gots. La cursa molt ben organitzada a tots nivells (recollida de dorslas i samarreta, senyalització, participació dels voluntaris, etc.), el recorregut fantàstic, el dia fred però assolellat, l’ambient al voltant de la cursa molt maco. M’ho he passat molt bé i repetiré.\nHe fet un tros de cursa amb una gent de Banyoles i estaven encantats.\nVíctor, heu fet una gran primera edició i això promet !!!\nJoan (23:39:30) :\nFelicitats a l’organització. Per ser una primera edició, jo també crec que se’ls ha de posar nota alta.\nEl tema de l’aigua en got tampoc no és que m’agradi gaire però és un sistema molt comú a molts llocs d’arreu, i certament més ecològic. Jo no ho trobo malament. Les ampolletes d’aigua gairebé es llencen sempre mig plenes (o gairebé plenes del tot).\nCom a únic punt a millorar, jo esmentaria la falta d’indicació en algunes rotondes i cruïlles. Jo anava en un grupet a una certa distància del grup capadvanter, i en bastants punts hem tingut dubtes de cap on havíem de tirar. En alguns punts hi havia policies locals però semblava que dormissin! Si no els deies “Eeii, per on tirem??”, no ho indicaven. Potser els afectava el fred? En algun altre indret no hi havia ningú i hem dubtat encara més. I encara sort que al grupet hi havia un vigatà. A l’inici de la carretera estreta, per exemple, hem frenat tot el grup perquè no sabíem si anàvem bé. D’allà en endavant sí que hi havia fletxes amb guix a terra, anava molt millor.\nPerò vaja, tret d’això, tot fantàstic, de debò. A veure si tornem l’any vinent!\nvictorvilalta (16:38:25) :\nSuposo que al punt que et referèixes deu ser a on hi ha la cruïlla del trencant de Santa Eugènia, a on s’acaba el Barri d’Osona.\nDemanaré a veure que ha passat allà, ja que quan vaig passar amb el cotxe del crono amb el cap de cursa hi havien agents de la guardia Urbana i també de protecció civil..\nJoan (07:30:12) :\nLa veritat que la meva 1a Mitja va anar molt bé (estic content d’haver debutat a Vic!). Felicitats a tota la organització, però ja em permetareu que faci menció especial al Mane Nogué (la llebre de 1h30′) i als altres dos nois que l’acompanyaven. Gràcies a tots tres per “portar-nos” tant i tant bé durant tota la cursa. I sí, vam aconseguir baixar de 1h30′.\nvictorvilalta (09:14:15) :\nEm sumo a la felicitació a Mane Nogué, i també als seus companys Santi Paré, Albert Riubrogent, Ernest Dam i Marc Culí… Que també han estat tibant durant tota la carrera i animant a tothom perquè rebaixessin Marca.\nMoltes Gràcies a tots ells.\nTambé a Núria i Marta llebres de les 2 hores que han ajudat moltíssim al seu grup i s’han quedat afòniques de tant animar.\ni a Raquel i Vicente en el grup de 1h40, que també han ajudat moltíssim al nombrós grup que duien a finalitzar amb el resultat satisfactòri.\nMOLTES GRÀCIES A TOTS ELLS!!\nPEP (10:44:45) :\n.FELICITATS a estat una cursa collonuda hem tots els aspectes\ncarles serra (11:05:01) :\nno vaig estar al cás de la samareta i no la vaig recollir que haig de fer?\nvictorvilalta (16:33:07) :\nQuina talla gastes?\nMiraré si n’ha sobrat alguna\ncarles serra (11:53:02) :\ntalla L , i gracies per endavant\nvictorvilalta (15:50:05) :\nt’he trobat una samarreta talla L.\nAvui dimarts al vespre la deixaré a la recepció del club atlètic Vic amb el teu nom, perquè la vinguis a buscar quan et vagi be.\nJORDI (MANLLEU) (17:52:10) :\nCom que veig que s’està fent esment de les “llebres”, jo també vull unir-me especialment a la gratitud envers a tota aquesta gent per la seva tasca. I no només a les llebres “oficials” de la cursa (Núria i Marta, Raquel i Vicente, i Mane Nogué), sino també a tots aquells que com l’Ernest Dam, l’Albert Riubrogent, en Santi Paré, en Marc Culí i que s’afegeixi a la llista tota l’altre gent que heu fet el mateix, han estat tota la cursa procurant pels demés. Era una passada veure’ls a cridar animant a tothom… Quin bon rotllo !!!\njosep lluis (20:09:38) :\nPrimer de tot, felicitar-vos per l’organització de l’event. El recorregut em va agradar força (molt agradables el kilòmetres per les carreteres dels voltants), tot i que no el vaig trobar tan planer con anunciàveu. Coses que penso que podríeu millorar són: distribució de l’aigua amb ampolles com ja s’ha dit (algun avituallament sòlid, potser), donar els temps reals no només els oficials, posar algun lavabo extra portàtil, acceptar els xips grocs… No sé si es podria fer la cursa abans al novembre o a la primavera per no enganxar un fred tan bèstia! De tota manera, em fa gràcia haver fet una cursa amb temperatures tan baixes.\nSi puc, l’any que ve repetiré.\nvictorvilalta (08:10:49) :\nHola Josep Lluis,\nPrenc nota de les teves indicacions.\nAprofito el teu comentari per parlar sobre la planimetria del recorregut i sobre la temperatura de la cursa.\nEn primer lloc vull dir-vos que quan hem dissenyat el circuit no hem volgut pensar en cap moment en buscar un circuit per fer marca. Varem buscar un circuit que fos compensat, que passés per el centre de Vic (cosa que no ha estat gens fàcil, en primer lloc per tenir l’autorització. I en segon lloc per controlar i planificar tots els trencants i totes les sortides alternatives dels ciutadans). I també que passés per llocs de valor paisatgístic i que fossin asfaltats, com ha estat passar per el terme municipal de Malla.\nPodríem fer-lo molt més pla. (podríem donar 35 voltes al Passeig dels Països Catalans)(podríem donar 53 voltes a les pistes d’atletisme)(podríem donar 103 voltes a una rotonda del polígon industrial Mas Beuló) ó altres alternatives molt més planes que aquesta. Però hem preferit fer aquest circuit.\nEn quan al tema del fred, es normal que al desembre fa fred, i fa fred aquest any d’igual manera que l’any passat i que fa 5 anys i que fa 10 anys, 15,20,30,40, i 200 anys. A Vic i a Catalunya al Desembre hi fa fred. Però amb el fred des de sempre s’hi ha fet grans curses, i la climatologia forma part de l’encant de les curses. (St Silvestre de Manlleu, de Barcelona, de Lloret, Cros i Mitja de Granollers, Cursa d’entre Ponts de Roda, Cros de Vic, etc.) son curses que es fan a l’hivern i fa molts anys que es fan i conviuen sense cap problema amb el fred.\nTambé pensem, que no es bo pensar en que cada vegada que fem una mitja marató s’ha de millorar marca (si la millores està molt be) però a vegades un pot fer una mitja marató perquè li agrada l’escenari a on es fa, li agrada l’ambient que hi ha, li agrada la gent que hi corre, li agrada el recorregut per on passa, o simplement perquè es fa a la seva ciutat. Creiem que millorar marca no es pot fer sempre, però ja hi ha altres mitjes maratons que potser son més adients per fer-ho. Tot i que en aquesta Mitja Marató hi ha hagut molts integrants d’oson@ corre que si han fet marques que ni ells mateixos esperaven; com es el cas d’en Ciriaco, l’Aureli, en Manel, l’Ivan, en Daniel i altres que s’hi han acostat molt com és el cas de la mateixa Encarna Núñez, guanyadora de la cursa femenina, i especialista en la distància, que va quedar a 12 segons de la seva marca.\nxevi (15:52:29) :\nvictor, torno a ser en xevi, estic totalment d’acord amb tu i et donc tot el meu soport,no et “cap fiquis”, amb el circuit que a estat collonut, crec que el qui volgui anar a buscar marca que es busqui mitjes que ho permetin, (ENCARA QUE TEMBE ELS ENTENC A MI TAMBE AMB VA PASSAR EL MATEIX ANYS ENRERE, I SEGURAMENT TU COM BON ATLETA TAMBE, SI ES QUE POT SER ENCARA HO BUSCAS) pero aquesta segons dieu teniu intencio de fer una cursa maca i agradable i a estat aixi, els qui em anat rapidet pero no morts hem pogut gaudir d’un bon paisatge be segurament que si es busques tres peus al gat sempre hi ha algun trosset pasat, pero es que 21km, es molta distancia no…i a mes hi ha gustos per tothom\nMONTSE (16:54:20) :\nDoncs a mi m’ha agradat moltissim el recorregut, trobo que ha estat molt variat. Respecte a la temperatura, tot i que era molt baixa, no ens podem pas queixar que va fer un bon dia, i penso que amb una mica de fred és molt més agradable córrer. Enhorabona i fins l’any vinent!!\njosep lluis (21:15:30) :\nBé, Víctor, com a corredor gairebé novell que sóc, unes quantes pujades i una mica de fresqueta ja m’espanten 🙂 Seriosament, el circuit el vaig trobar molt agradable i entretingut i el fred va acabar essent un estímul. I, per cert, em vaig oblidar d’agrair la feina de les llebres, ens van arrossegar molt bé! Reitero la meva felicitació per una cursa de què guardo molt bon record i a la que espero tornar l’any que ve.\nMane Nogué (20:28:03) :\nHola a tota la família de corredors/res d’ arreu del planeta!\nPrimer de tot volia felicitar en Victor Vilalta com a cap visible d’Oson@corre i a tot el seu equip en general per tornar a recuperar la Mitja Marató per la comarca d’Osona, i per descomptat per al bon resultat d’organització, sincerament crec que va ser un èxit i que el boca a boca pot fer que cada any l’acceptació creixi fàcilment.\nCom a petita part d’implicació fent de llebre d’ 1h30m, volia agrair l’oportunitat que ens vàreu brindar de gaudir d’aquesta experiència, que tot sigui dit, vaig compartir amb l’Albert Corominas i l’Albert Riubrogent, ells també tenen part de culpa que la llebre d’1h30m sortís bé. Gràcies Alberts!!!!\nI per altra banda només volia felicitar a tota la gent que va participar i poder acabar la Mitja, perquè indiferentment de la marca o repte de cada persona, té molt i molt mèrit corre 21.097 mts. MOLTES FELICITATS A TOTS I A TOTES!!!!\nRes més, espero que ens hi tornem a veure el 2010 i qui sap si la gent d’Oson@corre ens proposen alguna matinal de diumenge per trobar-nos i anar a quilometrejar una mica tots plegats, jejeje!!!!\nBon Nadal, Bones Festes i salut per a tothom per poder quilometrejar!!!!!!!!!!!!\nAina (12:24:51) :\nhe vist que les classificacions per categories no estan penjades? o potser si i no ho sé veure! En sabeu alguna cosa?\nRespon a victorvilalta Cancel·la la resposta


Scrivener – Preedició\nScrivener i l’App Store\nPosted on 15 d'abril de 2016 by preedicio\nScrivener és una aplicació que sovint es presenta en campanyes d’un 50 per cent de descompte (vegeu la d’Ondesoft i la de X-Mirage). Si es fa la compra a l’App Store d’OS X, però, el preu és el normal, 44,99€.\nAquesta estratègia comercial d’ofertes és una moneda de dues cares. Per un costat, hi ha la diferència entre 50 i 22,50€, que deunidó; per l’altre, la pega de renunciar a la versió de l’App Store, que pot ser que d’aquí poc temps adquireixi una certa importància.\nM’explico. El creador de Scrivener, Keith Blount, va anunciar no fa gaire que començava a treballar en la versió germana per a iOS. El dia 6 d’abril passat va informar que la versió beta d’aquesta ja estava en fase de test. És gairebé segur que les dues aplicacions se sincronitzaran mitjançant iCloud. També és molt probable que ofereixin sincronització a través de Dropbox, però no veig aquesta possibilitat com la principal, perquè les funcionalitats integrades en els sistemes operatius sempre predominen per sobre de les solucions indirectes.\nEn resum, doncs, em sembla molt bé que s’aprofitin les ofertes, i jo ho he fet a bastament. Només vull remarcar que potser, en el cas concret de Scrivener, val la pena rumiar-hi i, si es pot, optar per la versió de l’App Store d’OS X.\nPosted in CatalàTagged Mac_OS_X, ofertes, programari, Scrivener2 Comments


Exòtic, de Xiu Xiu Plàstic | El disc de la setmana - La Tornada\nPocs grups s'havien atrevit a endinsar-se en el pop electrònic en català amb la confiança que ho han fet Xiu Xiu Plàstic. Els sintetitzadors estan de moda. Fins i tot Manel s'hi han abocat. Però a aquest trio barceloní, les modes els són indiferents. Es capbussen en un electropop inèdit i ho fan avalats per quatre anys d'experiència i dos de preparació del seu primer disc de llarga durada. S'han proposat explorar un territori verge i ho fan amb la convicció i la determinació d'aquell que està absolutament segur de la seva proposta.\n"Quan la música sona jo no puc parar", asseguren insistentment a "Mira'm bé", el tema que obre el treball. Tot flirtejant amb el funk, ens deixen clar el seu objectiu de fer ballar tothom qui se'ls posi per davant. "Ritmes tropicals a Berlín. Frenesí. Electrònic. Moda. Moderns. Gintònics". El disc continua amb "Disco loco", sens dubte, el gran hit de l'àlbum. Una cançó formada per paraules a priori inconnexes i amb una voluntat clarament evocadora. L'extravagància plasmada a la perfecció. Una extravagància que ja no ens abandonarà al llarg de les vuit cançons que formen el disc.\nNo els cal gaire lletra. De vegades, amb un parell de frases en fan prou. "Hi ha alguna cosa a l'aire" es limiten a repetir una vegada i una altra a la cançó de títol homònim. I amb només aquesta frase, combinada en algun moment amb un "Si, tot junts anem cap al sol", donen forma a una cançó de més de quatre minuts. "Automàtica" segueix el mateix criteri, amb unes poques paraules que es van alternant al voltant de la frase "Ballo com un robot". No necessiten més. Amb poca cosa aconsegueixen evocar tot el seu univers desacomplexat i esbojarrat, un univers que tot just acaba de viure el seu big bang, però que de ben segur que s'expandirà amb contundència.


Cova artificial de Mas Rissec (Llagostera, Ardenya, Gironès) | ambotes\n← Solius. Un tomb per l’església de Santa Agnès i el Monestir de Santa Maria, la Cova dels Moros i el Castell de la Roca (Santa Cristina d’Aro, Ardenya, Baix Empordà)\nExcursió al Salt del Prat des de Figaró, passant pel sot del Bac (Vallès Oriental) →\nPublicat: 06/09/2011 | Autor: ambotes | Filed under: Ardenya, Cova artificial, Dolmen / Cista, Gironès, Jaciment, Masies, Wikiloc |2 comentaris\nTemps de marxa: 6 minuts. Distància recorreguda: 0,4 kilòmetres. Detalls a Wikiloc.\nAquesta entrada al bloc no és per a descriure realment una excursió a peu. Es tracta més aviat de relatar la trobada que vam fer de la Cova de Mas Rissec ( o a vegades també anomenada Cova de cal Rissec), dins del massís de Cadiretes.\nQuan vam llegir el llibre Els monuments megalítics editat per Quaderns de la Revista de Girona (excel·lent col·lecció !), surt una foto d’aquesta cova artificial, sense especificar la seva posició dins del terme municipal de Llagostera.\nEn cap mapa dels que maneguem hi surt referència … La teniem que trobar i posar a l’abast dels qui compartiu les nostres dèries.\nPrimer pas: Google. I ens va portar al magnífic web que amb molt de gust ressenyem, La cabana del moro. Molt bona foto ! Però no hi trobem la localització … No obstant, a peu de pàgina hi ha uns comentaris que ens fan entreveure que existeix una foto de la cova penjada a Panoramio (això vol dir, amb les coordenades adjuntes!). I … voilà, la vam trobar.\nAmb el GPS veiem que queda a peu d’una carretera, així que decidim anar-hi directes amb cotxe. És la tarda del dilluns 22 d’agost de 2011. Agafem l’autovia C-35 i ens desviem com si anéssim cap a dins de Cadiretes per la GIV-6744, com tantes vegades hem fet. Però de seguida,agafem la desviació a la dreta. Terra incognita fins ara per nosaltres.\nAnem per una vall de dimensions importants, el Pla de Sant Llorenç, i ben aviat a ma dreta veiem un bonica masia que ens crida agradablement l’atenció, Can Codolar.\nContinuem i entrem dins d’una de les tantes urbanitzacions plenes de bon gust i integració amb el territori, …, que s’escampen pel pais, La Selva Brava.\nLa travessem i en un gir a ma dreta ens sorprèn la visió de la que tenia que haver estat la masia més important de la zona, Mas Rissec.\nQuin casalot ! Neogòtic, enorme, amb capella adjunta, mig en runes, …\nLa importància d’aquesta casa de pagès havia d’haver estat enorme.\nQuin bon escenari per una pel·lícula de terror !\nAl davant encara hi ha una enorme bassa o estany i pels voltants està ple de topònims que incorporen el seu nom. Entre ells, la cova que busquem.\nContinuem el camí. No ho sabíem en aquell moment, però a ma esquerra no gaire lluny s’hi troba la Cista de Les Roques de l’Ivet (hi anirem un altre dia) i no triguem a arribar a la urbanització de Fontbona, originada a les acaballes dels seixanta, entre el Puig Salam, la Penya de Cols i el Puig de les Vacasses, amb la Roca Toixonera pel mig.\nQuan arribem a la primera casa de la urbanització, aparquem. Segons els GPS estem ben a prop. Efectivament, reculem una mica i ja albirem una torre de roques a ma esquerra que destaca dalt d’un turó.\nLa cova artificial està a la base de la torre.\nRealment és un lloc molt atractiu.\nL’interior permet veure que hi ha dos tipus de roca que van ser excavats, amb el granit a la part superior.\nNo és la cova artificial de la zona d’interior més alt, però quasi permet que una persona de mitja alçada (actual) hi estigui dempeus. Les mides exactes són 2,15 m. de profunditat, 1,58 m. d’amplada i 1,50 m. d’alçada. Bon treball al Calcolític !\nRecomanem donar un tomb per la torre de roques. Hi veureu que hi altres cavitats, aquestes naturals, que probablement també van ser utilitzades per l’home primitiu.\nTambé en posterioritat, al llibre sobre La Plana Basarda mostrat a la ruta que hi vam dedicar, hem llegit que va ser “l’inefable” Alfred Klaebisch qui va publicar per primera vegada sobre aquest jaciment.\nDonem un petit tomb pels voltants i per la curiosa urbanització, amb Boles de granit típiques de Cadiretes per tot arreu, conformant un paisatge força singular.\nI res més. Toca tornar i es fa de nit, així que la visió de la carretera és un digne colofó a la visita que acabem de fer.\nPer si voleu els detalls de GPS, els trobareu a Wikiloc aquí.\n2 comentaris on “Cova artificial de Mas Rissec (Llagostera, Ardenya, Gironès)”\nGannicus ha dit:\n21/09/2014 a les 15:05\nHola, el castell de Mas Rissech (no és pas una masia) data del segle XIX i fins fa un parell d’anys estava habitat. Els propietaris ho tenian hipotecat i per no fer front als pagaments l’ajuntament li va embargar. La ll’astima d’aquesta història és que la rabia per perdre el seu castell, va propiciar que el trenquessin de dalt a abaix abans de entregar-li al banc, Ara és propietat d’una empresa que (diuen) voldrà restaurar el castell i fer un restaurant. Sóc veí de Selva Brava de tota la vida i conec molt bé la història. Per cert, a mig camí entre Selva Brava i Font bona hi ha un assentament prehistòric ben bé al mig del bosc. Salut!\n22/09/2014 a les 11:09\nMoltes gràcies Gannicus pels teus aclariments! No ho coneixíem. Molt interessant.\nPer cert, l’assentament al que et refereixes és pot-ser la cista de la Roca de l’Ivet?\nPer aquesta zona tan bonica i plena de troballes megalítiques hem donat unes quantes voltes. Pot ser la més completa la tenim al Wikiloc: http://ca.wikiloc.com/wikiloc/view.do?id=6820129 XV Itinerari Megalític a les Gavarres i l’Ardenya (sector Fontbona i contraforts de Cadiretes) 2014


El Govern fixa el preu màxim dels testos d'antígens en 2,94 euros\nSanitat amplia als més grans de 18 anys la dosi de record de la vacuna\nActualitzada 13/01/2022 a les 18:11\nLa Comissió Interministerial dels Preus dels Medicaments, òrgan col·legiat del Ministeri de Sanitat del qual formen part altres ministeris i les comunitats autònomes, ha fixat el preu màxim dels testos d'antígens en 2,94 euros. La mesura entrarà en vigor a partir d'aquest mateix dissabte.\nTambé s'ha aprovat obrir la tercera dosi contra el coronavirus a les persones d'entre 39 i 18 anys. L'organisme en què estan representats el Ministeri de Sanitat i les autonomies ha donat llum verda en una reunió aquest dijous a administrar la dosi de reforç a més grups d'edat començant «de forma endreçada, de major a menor». Per tant, es començarà per la franja de 39 a 30 anys. Ho ha anunciat la ministra de Sanitat, Carolina Darias, en roda de premsa. Darias també ha explicat que l'organisme ha acordat retallar de sis a cinc mesos el període per rebre la dosi de reforç des de l'anterior. La Generalitat havia demanat ambdues modificacions.\nDarias ha justificat la reducció d'un mes del període que ha de passar entre la segona i la tercera dosi per l'evolució de la pandèmia així com a l'evidència científica sobre la malaltia. La ministra ha explicat que la Ponència de Vacunes està en «permanent estudi observacional de la realitat» i ha dit que la mesura està en «consonància amb el que estan fent altres països de l'entorn».\nSanitat aprova una quarta dosi de la vacuna per a immunodeprimits cinc mesos després de la tercera\nComenta el contingut : El Govern fixa el preu màxim dels testos d'antígens en 2,94 euros


Alcover presenta dues campanyes per acabar amb l'incivisme i el mal reciclatge\nLes mesures es difonen amb la marca 'Estima Alcover: net, sostenible i tranquil'\nper Redacció dijous, 11 de juny 2020 - 11:56h\nLes campanyes es van presentar al saló de plens municipal | Albert Oliva\nAlcoverha presentat una campanya de civisme sota la marca Estima Alcover amb l'objectiu de conscienciar els veïns que l'incivisme d'uns pocs el paguen tot. Així ho ha afirmat Josep M. Girona, regidor de comunicació de l'Ajuntament d'Alcover. L'aplicació de la marca en s'ha centrat, en aquesta ocasió, en dues realitats que envolten i preocupen la societat, tenint en compte però, que la campanya va molt més enllà ja que el civisme és un concepte transversal.\nReciclar bé té premi\nReciclar correctament té premi pels alcoverencs i alcoverenques: ajuda a conservar el medi ambient, a estalviar en recursos naturals, a donar una nova vida a la matèria i a reduir la taxa d'escombraries als veïns d'Alcover. Alcover disposa de 25 àrees de recollida selectiva diària, ubicades per tot el terme, a més de la Deixalleria Municipal per recollir voluminosos, poda, oli usat... i el punt verd de Ca Cosme per residus especials com piles, florescents...\nDe fet, l'Ajuntament impulsa un seguit d'accions per incentivar el bon reciclatge i la reducció de la taxa d'escombraries: la donació de bosses de reciclatge d'envasos, vidre i paper; i de cubells i bosses de matèria orgànica, a Ca Cosme; la bonificació d'un 5% amb l'aportació d'oli usat a la deixalleria; la bonificació del 15% per quatre aportacions de residus especials o voluminosos a la deixalleria i la bonificació del 20% als comerços per l'ús de la deixalleria, un mínim de deu vegades a l'any. A la Ca Cosme es fa entrega de bosses i cubells de matèria orgànica i del pack de bosses de recollida selectiva.\nEl gos és teu, Alcover de tots\nL'altra campanya fa incidència en el fet que els animals de companyia s'han de portar als espais autoritzats per a fer les seves necessitats. Alcover compta amb dos pipicans, a l'Avinguda Sant i a la Garriga, i com a novetat, un recol·lector portàtil d'orina al nucli antic. En cas que no es faci ús d'aquests espais, també és obligatori recollir els excrements de la via pública com també diluir la seva orina amb aigua per evitar males olors i mantenir net el poble.\nL'Ajuntament entrega, de manera gratuïta, un dispensador de bosses i una ampolla, a tots els propietaris que tinguin animals censats. El material s'ha de recollir a l'OAC de l'Ajuntament. Així ho ha explicat Carme Sánchez, regidora de medi ambient de l'Ajuntament. Amb aquestes campanyes s'apel·la a la responsabilitat i el civisme per aconseguir un Alcover net, sostenible i tranquil. Des de l'Ajuntament s'espera que ben aviat es vegin els resultats.\nJa es coneixen més detalls musicals de les Festes Decennals 2021 de Valls


El millor del 2013: Teatre - Teatre i dansa - Time Out Barcelona\nGlobal icon-chevron-right Espanya icon-chevron-right Barcelona icon-chevron-right El millor del 2013: Teatre\nEl millor del 2013: Teatre\nRepassem les obres més interessants i el relleu generacional que s'ha consolidat als escenaris. I també el punt fosc de la temporada\nNo s'ho creuran, però aquest any ha estat fantàstic. No de públic, ni de taquilla, ni potser de resultats artístics, però s'ha consolidat un relleu generacional que feia vint anys que el món del teatre esperava, a banda de veure el naixement d'iniciatives que són el futur d'aquest país. Però l'IVA al 21% ha passat factura i ha deixat molts cadàvers a la cuneta. No seran els últims, perquè la guerra no ha acabat.\nELS D'AQUÍ MOLEN\nAnys i panys menyspreant el teatre escrit en català i ara resulta que les dues obres de text amb més èxit de la cartellera són de Jordi Galceran ('El crèdit') i de Pere Riera ('Barcelona'), sense oblidar-nos de Guillem Clua ('Smiley') o Marc Crehuet ('El rei borni'). Comèdia i drama. A fora, a més, els dramaturgs catalans van com un tro: 'Els jugadors', de Pau Miró, acaba de guanyar el premi al millor text estranger a Itàlia. Se'ns rifen, vaja.\nLa tropa d'Oriol Broggi està marcant terreny i amb '28 i mig' s'ha consolidat com la companyia del moment. I l''Adiós a la infancia' que és ara mateix al Lliure prova que són la companyia més barcelonina, la que ha entès millor què és la ciutat, la seva gent i el seu públic. La seva Biblioteca de Catalunya és un temple que no pot fer altra cosa que créixer. Ens agradaria poder veure-hi almenys vuit o nou obres per temporada.\nPOL, LAURA I MARCEL\nMai no són temps dolents per als joves. I sovint ens veiem obligats a treure'ns el barret davant d'una interpretació que ens sacseja, com la de Pol López a 'Ivan i els gossos'. Sol en escena amb un text desolador entre les mans, et fa miques amb la mirada. Laura Aubert també va aixecar el vol a 'Els feréstecs', amb una vis còmica insòlita per a una actriu de 26 anys. Marcel Borràs completa el trio, d''Atraco y paliza'... a 'Jo mai'.\nPerò si hi ha hagut un abans i un després és des que vam veure 'Siena' al Mercat de les Flors, un xoc estètic obra de La Veronal que ens demostra que aquí també es pot aixecar la millor coreografia de l'any. El cap pensant de la tropa, Marcos Morau, comença a ser famós al nord d'Europa i a no poder assumir encàrrecs. Ambició, força de treball i talent.\nAssignatura pendent per a l'any que ve: TEATRES PÚBLICS\nSense teatres públics a ple rendiment, aquí i a qualsevol país d'Europa, no hi ha teatre de qualitat possible. A Barcelona ho estan passant molt malament, encara que intentin dissimular. Tenen menys públic perquè fan menys funcions. Però també s'han tornat molt més conservadors. I aquí no ens oblidem dels espais creatius subvencionats. El teatre, per a la gent que comença, no pot ser una professió, sinó un hobby. I això podria ser un desastre.\nEls dolents (Shakespeare's Villains) El nom Adiós a la infancia, una aventi de Marsé Marry Me a Little Un aire de família El més vist 5 coses per fer avui Aprofita el teu temps i troba el que necessites: el millor del dia al teu abast Japonisme. La fascinació per l'art japonès Que consti que en Pere Calders ja ens havia avisat: som víctimes d’una invasió subtil. Jo mateix em vaig criar amb la Heidi i el Marco, escoltava música d’un Walkman Sony i m’afarto de sushi. Qui no ha tingut una Playstation o ha jugat al Super Mario Bros? O rigut amb 'Humor amarillo'? Doncs aquest fenomen ja dura segle i mig, com bé demostra l’exposició 'Japonisme. La fascinació per l’art japonès' al CaixaForum. Tot va començar el 1868, quan, després de segles d’aïllament, el Japó va reobrir els seus ports al comerç internacional. No avançaré esdeveniments, però al carrer de Ferran, per on ara passen la majoria de les manifestacions, hi havia fins a sis botigues de productes japonesos. I a Barcelona, dos museus dedicats a l’art japonès s’anunciaven a les guies turístiques. Hi havia grans col·leccionistes d’art japonès, com Josep Mansana, que va arribar a reunir més de 3.200 obres de gran qualitat.Deia que tot va començar el 1868. París va ser el gran centre comercial de productes japonesos. I Barcelona estava a 24 hores en tren de la capital francesa. Tots els artistes catalans que passaven per París n’estaven assabentats. Fortuny va ser el primer. Més endavant, Santiago Rusiñol o Darío de Regoyos\nBarriBrossa, SÂLMON i Escena Poblenou escalfen la tardor de teatre i dansa Últimes crítiques Adiós a la infancia, una aventi de Marsé Després de la meravellosa immersió en el món de Federico Fellini amb '28 i mig', Oriol Broggi s’ha capbussat en el de l'escriptor Juan Marsé de la mà del dramaturg Pau Miró, recentment premiat a Itàlia per la seva obra 'Els jugadors', tot creant un retrat mental i físic de la Barcelona de postguerra amb fragments de part l’obra de Marsé. Romeu i Julieta El teatre Akadèmia ha fitxat al britànic Dugald Bruce-Lockhart, actor de la famosa companyia Propeller, assídua del festival Temporada Alta, per aixecar una producció de 'Romeu i Julieta' amb resultats francament engrescadors, tot i no comptar amb noms gaire coneguts en el repartiment. La rosa tatuada Clara Segura és una actriu tan extraordinària que brilla fins i tot en un projecte amb ombres com 'La rosa tatuada' que protagonitza al TNC, dirigida per Carlota Subirós. Irradia sinceritat, lliurament, felicitat pel que fa. Una intèrpret natural que intueix l'expressivitat del seu cos. Miniteatres: Dulce Navidad Nadal vol dir alegria, consumisme, decepció, solitud, família, melangia, atipar-se, borratxera, oportunitats i fracassos. I tot el que vostès vulguin, segons la seva història, la seva vida. A les funcions de vespre dels MiniTea3 ofereixen quatre situacions, quatre obres d'un quart d'hora, però podrien ser-ne vint, o dos-centes. Totes, pròximes, interpretades de manera correcta, però sem


CHALKING – La Carpa\nInici / PER PETITS / I CONTINUEM / CONSTRUCCIONS / CHALKING\nPensa, dissenya, construeix i pinta ciutats, cotxes, personatges, jardins, guerres entre galàxies o el que tu vulguis amb Chalking.\nTu, la teva imaginació, 25 peces de fusta i 6 guixos de colors.\nQuè et dicta la teva imaginació?\nChalking i Chalking Incolour contenen cadascun 25 peces geomètriques de fusta de faig pintades amb pintura de pissarra (negra al cas de Chalking, de colors en el cas de Chalking Incolour) i 6 guixos de colors.\nMides de la caixa: 17 cm x 12 cm x 12 cm\nSKU: 123431 Categoria: CONSTRUCCIONS Etiquetes: 13–99, 4–7, 8–12


El TSJCV permet l’ús de màquines escurabutxaques i d'apostes esportives en bars i restaurants - À Punt\nEl TSJCV permet l’ús de màquines escurabutxaques i d'apostes esportives en bars i restaurants\nL’alt tribunal tomba novament de manera cautelar la prohibició de Sanitat d'utilitzar-les per la Covid-19.\n30 de desembre 2020 - 17:40\nEl Tribunal Superior de Justícia de la Comunitat Valenciana (TSJCV) ha tornat a suspendre cautelarment la prohibició de l'ús de les màquines escurabutxaques, amb o sense premi, de les màquines d'apostes esportives i d'apostes en establiments d'hoteleria i restauració.\nSegons l’alt tribunal, la prohibició s’arreplega en una nova resolució de la Conselleria de Sanitat Universal sobre mesures addicionals davant de la pandèmia que es va emetre el passat 23 de desembre, que no permetia utilitzar les màquines per la pandèmia de la Covid-19.\nAixí, el TSJCV estima el recurs presentat per una associació d'empreses del sector de l’hoteleria, que ja va motivar la suspensió cautelar d'una correcció d'errors de Sanitat que incloïa aquesta nova prohibició. Des del sector asseguren que aquesta decisió no comporta cap perill per als interessos generals, en aquest cas, sanitaris. A més, afegeixen que la conselleria no pot posar dins del mateix sac, sense justificar-ho, tots els jocs d'atzar com ara aquestes màquines, el billar o els dards.


Atenció, radiactiu! Construcció d’una cambra de boira electrònica\nL’objectiu principal d’aquest article és descriure el procés de construcció d’una cambra de boira electrònica que permeti l’experimentació prescindint de l’adquisició de gel sec, que és l’element principal de les cambres de boira que hi ha a les escoles. En segon terme i complementant l’anterior, el procés de muntatge, la comprensió dels fenòmens que hi tenen lloc, l’efecte termoelèctric, la necessitat d'aconseguir mantenir l’alcohol en un estat metatestable i l’origen dels raigs còsmics són fenòmens que acompanyen aquest treball de recerca i construcció d’un dispositiu que ens permet endinsar-nos en el món atòmic i subatòmic.\nMàgia amb polaritzadors\nEs tracta d’una experiència d’impacte per il·lustrar el concepte de polarització d’una forma amena i, així, despertar la curiositat dels estudiants.\nExperiments de la iaia: el generador de còniques\nQuan parlem de gravitació al batxillerat, en un moment o altre fem referència a les còniques, especialment a les el·lipses i les seves propietats. Amb un senzill experiment podrem generar còniques d'una manera fàcil i visualment atractiva.\nEl simulador i el vídeo com a ajudes per investigar els circuits elèctrics en l'educació primària\nAnna Solé, David Aguilar, Manel Ibáñez i Jordi Lluís Coiduras\nL'electricitat és una de les temàtiques del currículum de ciències que té certes dificultats de comprensió. Diversos estudis plantegen l'aprenentatge d’aquesta temàtica mitjançant l’ús d’eines tecnològiques; tanmateix, des d'aproximacions no indagadores. En el present treball dissenyem una metodologia basada en un simulador informàtic, que, juntament amb la introducció de càpsules de vídeo, actuaran com a guia per a facilitar la investigació sobre aquesta temàtica. S'ha realitzat un estudi de cas amb catorze alumnes de cicle superior d'educació primària durant el curs escolar 2016-17. Els resultats d’aprenentatge de l'alumnat mostren una alta comprensió del contingut científic. Aquestes evidències ens porten a determinar que la integració de les eines tecnològiques ha facilitat l'aprenentatge dels circuits elèctrics.\nBasili Martínez Espinet i Francesc Martínez Espinet\nL'accelerador revolucionat és una modificació de l'accelerador de Gauss. Aquest últim és un dispositiu format per una colla de boles-imant i boles-acer col•locades en un carril. És un sistema de diverses etapes, de forma que a partir d'una configuració geomètrica determinada permet anar accelerant una bola que va col•lidint amb els diferents imants.\nProblemes empaquetats: el corrent\nDurant 10 números de Recursos de Física s’han repassat tots els blocs temàtics del currículum de física de batxillerat buscant problemes que s'ajustessin a cada un dels ítems. Aquest darrer lliurament dels Problemes empaquetats va dedicat a l'últim tema de 1r de batxillerat: el corrent elèctric.\nEl racó obscur: De la tossuderia d'Einstein a la rebel·lia de Bell\nFa aproximadament un any, el desembre de 2016, un munt de gent participa en un experiment anomenat The Big Bell Test, que havia de decidir sobre una qüestió també plantejada pel món de la filosofia: “Què és real?” o “Existeix la realitat per ella mateixa?”. En aquest racó mirarem d'explicar la base física que sustenta aquest experiment i la relació que té amb les qüestions filosòfiques subjacents.\nCorrecció lingüística: Servei de Llengües i Terminologia de la Universitat Politècnica de Catalunya. Aquesta obra està subjecta a una


Factor humà i mirades de reüll: tots els detalls de la millor crònica del procés | NacióDigital\nper Oriol March , Barcelona, 19 de novembre de 2019 a les 20:15 |\nPresentació del llibre "Tota la veritat" (Ara Llibres) a l'auditori de la Facultat de Comunicació Blanquerna | ACN\n"No és tota la veritat, però tot el que hi surt és tot veritat". La frase la va pronunciar un dels dirigents que ja s'han llegit el llibre Tota la veritat (Ara Llibres), escrit a dotze mans pels periodistes Ferran Casas -subdirector de NacióDigital-, Roger Mateos -cap de Política de l'Agència EFE a Catalunya-, Gerard Pruna -cap de Política de l'Ara-, Neus Tomàs -subdirectora d'eldiario.es-, Odei A. Etxearte -periodista de Vilaweb- i Marc Martínez Amat -cap de Política de RAC1-. Aquestes paraules del polític -un dels molts que l'han devorat- les ha revelat Lídia Heredia en la presentació del llibre, celebrada a l'auditori de la Facultat de Comunicació Blanquerna, i suposa un resum excel·lent d'un exercici periodístic que relata com mai abans els dies clau del procés.\nEl llibre, que començarà a imprimir la segona edició, "no agradarà tothom però no enganyarà ningú", ha destacat Tomàs. "No s'hi troben ni herois ni traïdors", ha assenyalat la periodista, citant una de les reflexions que Casas ha anat fent durant l'elaboració del text, dividit en sis capítols i elaborat col·laborativament. "Li dono molt valor a com s'ha treballat. És una de les claus que fa diferencial aquest llibre, perquè l'exhaustivitat prové de més d'un centenar de fons", ha indicat Mateos. Bona part dels fets de la tardor del 2017 van cuinar-se "en secret", de manera que això exigia "escombrar tot el ventall possible de fonts". Un repte descomunal, perquè les versions no sempre han casat: "Moltes decisions es van prendre en base a percepcions".\nHan pogut parlar amb tothom? "Pràcticament", ha ressaltat el cap de Política de l'Agència EFE a Catalunya. Les fonts es van anar "estovant" quan van veure que tothom s'avenia a participar-hi. Bona part de la redacció s'ha fet mentre el procés estava judicialitzat -el llibre s'ha publicat després de la sentència-, de manera que protagonistes de primera fila estaven temerosos de les revelacions. Com que els fets són tan rellevants, es va decidir posar el punt final en la investidura de Quim Torra com a president de la Generalitat i abarquen des del "referèndum o referèndum" de Carles Puigdemont. Les conseqüències de tot plegat encara "reverberen", segons Etxearte.\n"Els fets del llibre tenen repercussió en el present. I hi havia temptacions de reescriure la història. Hem fet l'esforç de tenir molta informació, bastanta de desconeguda. És un retrat que no és complaent", ha ampliat Pruna. "Espero que tothom s'hi reconegui. Que diguin que no s'hi agraden, però que s'hi assemblen", ha reflexionat el cap de Política de l'Ara, que ha posat de manifest la rellevància de les decisions que es van prendre durant la tardor del 2017 i com hi va influir el "factor humà". No va faltar qui, en aquell moment, es va sentit més a prop de rivals polítics que de companys de partit.\nCal revisar les cròniques que es van fer en aquells dies sota el prisma de les revelacions del llibre? "En aquell moment coneixíem la superfície", ha destacat Casas, subdirector de NacióDigital. "És més fàcil saber què va passar dos anys després que no abans. Això també pesa", ha destacat. Casas ha repassat les "grans troles" del procés, entre les quals dir que l'1-O "el va fer la gent". "Això és una mica frívol", ha recalcat el subdirector del diari, que ha diagnosticat que el referèndum el va "defensar" la ciutadania però que els seus artífexs van ser el Govern i l'estat major, que va assumir l'externalització de la votació. "L'executiu, per tant, li va donar pàtina d'institucionalitat", ha indicat.\nPlans i discrepàncies\nEl problema, després de l'1-O, és que la violència policial va "segrestar" el debat públic. "No es va fer una anàlisi freda de dir que estàvem igual que el 9-N i que el no es va quedar massivament a casa", ha indicat Casas. El pla independentista, en tot cas, es va acabar la nit del referèndum. Aquella mateixa jornada, tant Puigdemont com Oriol Junqueras parlen pel discurs que faran després que es conegui el resultat. En teoria, s'havia d'aplanar el terreny de la declaració d'independència, però el resultat era "maleït", segons Tomàs: no estaven "en condicions" de fer el que havien promès.\nFerran Casas, subdirector de NacióDigital, signa un exemplar del llibre Foto: ACN\n"Són conscients que farà falta una mediació, i que s'haurà de parlar amb el govern espanyol. Alguns membres del Govern, aquella nit, ja li diuen al president que, a partir d'aquell moment, ha de decidir l'executiu i no l'estat major", ha destacat Tomàs. L'1-O és una victòria política, però l'endemà és un "miratge". Mateos -que és qui primer va aportar tots els noms de l'estat major del procés en les seves cròniques- ha posat de manifest la rellevància d'aquest organisme, encarregat de comandar el camí cap al referèndum i de fer que no descarrilés el "referèndum o referèndum" del 2016.\nDe reticències n'hi va haver, sobretot al PDECat, perquè la presa de decisions estava externalitzada però les conseqüències penals se les endurien els membres del Govern. Un executiu en el qual hi convivien l'antiga CDC i ERC, amb dos lideratges forts -Puigdemont i Junqueras- que ràpidament van mostrar discrepàncies. Paradoxalment, aquestes discrepàncies -ho ha apuntat Pruna- van fer avançar el referèndum, perquè tots dos espais polítics es miraven de reüll. Encara ho fan, com ha quedat acreditat al llarg de tota aquesta legislatura, marcada per la tardor del 2017.\nTemors i conseqüències\nEl càlcul sobre inhabilitacions i penes de presó també va afectar en la presa de decisions, tal com ha apuntat Etxearte. "Aquests càlculs no van funcionar", ha resumit Casas. Abans de l'estiu del 2017, els dirigents d'ERC pensaven que si preservaven Junqueras, ell podria seguir sent candidat i tenir una bala en la recàmara. "El van preservar, sí, però la condemna més alta se l'ha endut ell. No hi havia un càlcul realista", ha indicat el subdirector de NacióDigital. Els advocats han estat claus en aquest procés. Algun d'ells, com Jaume Alonso-Cuevillas -present a l'acte-, van fer acte de presència en reunions del consell executiu el setembre del 2017.\nCuevillas ara és diputat al Congrés per Barcelona. Algun dels seus companys, com ara Sergi Miquel, també han assistit a l'acte, juntament amb representants d'ERC -Joan Capdevila, representant a Madrid- i d'altres ja retirats, com Joan Coscubiela. Roger Montañola i Marta Pascal, que durant un temps van compartir militància a CiU, s'han acostat a un acte en què s'han donat els detalls de la millor crònica periodística del procés. La més rigorosa, la més ben treballada i on potser no apareix tota la veritat -sobretot des del punt de vista dels polítics-, però on tot el que hi surt és veritat.\nLes cròniques de NacióDigital, Nació Corporatiu, Política, Neus Tomàs, Roger Mateos, Odei Etxearte, Gerard Pruna, Marc Martínez Amat, Ferran Casas, Lídia Heredia, Tota la veritat, procés català\nPer Fartdetot el 20 de novembre de 2019 a les 13:04\nUn llibre que es titula "TOTA la veritat" ja fa sospitar. Però quan, a sobre, reconeixen que no és pas tota, la deducció és clara: prenen els lectors per imbècils. D'altra banda, cal preguntar qui hi ha darrera d'això i amb quina intenció... Especialment quan sabem que hi van asistir el Coscu, el Montañola o la Pascal.


Avís Legal – En defensa d’un lloguer just\nLlegeix atentament el següent avís legal relatiu al lloc web de ASSOCIACIÓ SINDICAT DE LLOGATERS I LLOGATERES. Si tens qualsevol qüestió relativa al mateix no dubtis a contactar amb nosaltres a través de l’apartat Contacta https://sindicatdellogateres.org/contacta.\nASSOCIACIÓ SINDICAT DE LLOGATERS I LLOGATERES, amb CIF G-66992280 gestiona els continguts del lloc web https://sindicatdellogateres.org amb domicili social a aquest efecte en c/ Casp 43, bx. 08010- Barcelona.\nLa navegació en aquesta pàgina web t’atribueix la condició d’usuari i suposa la teva acceptació plena i sense reserves de totes i cadascuna de les Condicions Generals i Particulars vigents en el moment en què com a usuari accedeixis a la pàgina web.\nASSOCIACIÓ SINDICAT DE LLOGATERS I LLOGATERES es reserva el dret a ampliar i modificar unilateralment, en qualsevol moment i sense previ avís, la presentació, configuració i continguts de la pàgina web, així com suspendre temporalment la presentació, configuració, especificacions tècniques i serveis del lloc web, de la mateixa forma.\n2.1 Obligacions d’ús\nAmb caràcter general, com a usuari t’obligues al compliment de les presents condicions i termes d’ús, a obrar sempre conforme a la llei, als bons costums, a les exigències de la bona fe, a emprar la diligència adequada a la naturalesa del servei del qual gaudeixes i abstenint-te d’utilitzar el present lloc web de qualsevol forma que pugui impedir, danyar o deteriorar el normal funcionament d’aquest, els béns o drets del titular ASSOCIACIÓ SINDICAT DE LLOGATERS I LLOGATERES de la resta d’usuaris o, en general, de qualsevol tercer.\nEn particular, i sense que això impliqui cap restricció a l’obligació assumida per l’usuari amb caràcter general de conformitat amb l’apartat anterior, com a usuari t’obligues, en la utilització del present lloc web a:\nEn cas que se’t faciliti, has de custodiar adequadament el “Nom d’usuari” i la “Contrasenya” que et sigui facilitada per ASSOCIACIÓ SINDICAT DE LLOGATERS I LLOGATERES com a elements identificadors i habilitadors per a l’accés als diferents serveis oferts en el lloc web, comprometent-te a no cedir el seu ús ni a permetre l’accés a ells de tercers, assumint la responsabilitat pels danys i perjudicis que poguessin derivar-se d’un ús indegut d’aquests.\nNo introduir, emmagatzemar o difondre en o des del lloc web, qualsevol informació o material que fora difamatori, injuriós, obscè, amenaçador, xenòfob, inciti a la violència, a la discriminació per raó de raça, sexe, ideologia, religió o que de qualsevol forma atempti contra la moral, l’ordre públic, els drets fonamentals, les llibertats públiques, l’honor, la intimitat o la imatge de tercers i, en general, que vulneri la normativa vigent espanyola i del seu país de residència.\nNo introduir, emmagatzemar o difondre mitjançant el lloc web cap programa d’ordinador, dades, virus, codi, o qualsevol altre fitxer que sigui susceptible de causar danys o qualsevol tipus d’alteració en el lloc web, en qualsevol dels serveis, o en qualsevol dels equips, sistemes o xarxes de ASSOCIACIÓ SINDICAT DE LLOGATERS I LLOGATERES o de qualsevol usuari, o en general de qualsevol tercer, que pugui impedir el normal funcionament d’aquests.\nNo destruir, alterar, utilitzar per al seu ús, inutilitzar o danyar les dades, informacions, programes, documents electrònics, o, en general, els fitxers, de ASSOCIACIÓ SINDICAT DE LLOGATERS I LLOGATERES dels Usuaris o de tercers.\nASSOCIACIÓ SINDICAT DE LLOGATERS I LLOGATERES podrà, en tot moment i sense previ avís, modificar les presents Condicions Generals, així com les Condicions Particulars que, si escau, s’incloguin, mitjançant la publicació d’aquestes modificacions en el lloc web amb la finalitat que puguin ser conegudes pels usuaris.\n2.2 Exoneració de responsabilitat\nASSOCIACIÓ SINDICAT DE LLOGATERS I LLOGATERES no serà responsable:\nAmb caràcter general, respecte de l’ús inadequat del seu lloc web. Els usuaris han de realitzar un ús adequat d’aquest, d’acord amb les condicions i termes anteriors, sense que cap responsabilitat pugui tenir el titular per la utilització indeguda.\nRespecte de possibles deficiències tècniques. ASSOCIACIÓ SINDICAT DE LLOGATERS I LLOGATERES no serà responsable en cap cas de les alteracions en el servei que es produeixin per fallades en la xarxa elèctrica, en la xarxa de connexió de dades, en el servidor o en qualssevol de les prestacions.\nRespecte a l’accés per tercers al seu sistema. ASSOCIACIÓ SINDICAT DE LLOGATERS I LLOGATERES adoptarà les cauteles tècniques necessàries a fi de protegir les dades i informació a la qual s’accedeix, però sense que sigui responsable d’actuacions de tercers que, vulnerant les mesures de seguretat establertes, accedeixin a les citades dades.\nASSOCIACIÓ SINDICAT DE LLOGATERS I LLOGATERES inverteix constantment en mitjans tecnològics que intenten minimitzar el risc de virus i programari similar, i continguts no autoritzats en els seus sistemes d’informació. Malgrat això, ets conscient que has d’adoptar les teves pròpies mesures orientades a minimitzar els danys ocasionats per programari no autoritzat, virus, troians i qualsevol classe del programari denominat malware, eximint a ASSOCIACIÓ SINDICAT DE LLOGATERS I LLOGATERES de tota responsabilitat que pogués derivar-se de la contenció de malware en els tractaments habilitats en la present web.\n2.3 Utilització d’hiperenllaços\nL’enllaç únicament vincularà amb la pàgina web però no podrà reproduir-la de cap manera (inline links, còpia dels textos, gràfics, etc.). Queda en tot cas prohibit, d’acord amb la legislació aplicable i vigent a cada moment, establir frames o marcs de qualsevol tipus que emboliquin a la pàgina web o permetin la visualització dels continguts a través d’adreces d’Internet diferents a les de la pàgina web i, en qualsevol cas, quan es visualitzin conjuntament amb continguts aliens a la pàgina web de manera que: (I) produeixi, o pugui produir, error, confusió o engany en els usuaris sobre la veritable procedència del servei o continguts; (II) suposi un acte de comparació o imitació deslleial; (III) serveixi per a aprofitar la reputació de la marca i prestigi de ASSOCIACIÓ SINDICAT DE LLOGATERS I LLOGATERES; o (IV) de qualsevol altra forma resulti prohibit per la legislació vigent.\nNo es realitzaran des de la pàgina que introdueix l’enllaç cap mena de manifestació falsa o incorrecta sobre ASSOCIACIÓ SINDICAT DE LLOGATERS I LLOGATERES, la seva adreça, empleats, clients o sobre la qualitat dels serveis que presta.\nEn cap cas, s’expressarà en la pàgina on se situï l’enllaç que ASSOCIACIÓ SINDICAT DE LLOGATERS I LLOGATERES ha prestat el seu consentiment per a la inserció de l’enllaç o que d’una altra forma patrocina, col·labora, verifica o supervisa els serveis del remitent.\nEstà prohibida la utilització de qualsevol marca denominativa, gràfica o mixta o qualsevol altre signe distintiu de ASSOCIACIÓ SINDICAT DE LLOGATERS I LLOGATERES dins de la pàgina del remitent excepte en els casos permesos per la llei o expressament autoritzats per ASSOCIACIÓ SINDICAT DE LLOGATERS I LLOGATERES i sempre que es permeti, en aquests casos, un enllaç directe amb la pàgina web en la forma establerta en aquesta clàusula.\nLa pàgina que estableixi l’enllaç haurà de complir fidelment amb la llei i no podrà en cap cas disposar o enllaçar amb continguts propis o de tercers que: (I) siguin il·lícits, nocius o contraris a la moral i als bons costums (pornogràfics, violents, racistes, etc.); (II) indueixin o puguin induir en l’usuari la falsa concepció que ASSOCIACIÓ SINDICAT DE LLOGATERS I LLOGATERES subscriu, recolza, s’adhereix o de qualsevol manera dóna suport, les idees, manifestacions o expressions, lícites o il·lícites, del remitent; (III) resultin inapropiats o no pertinents amb l’activitat d’en atenció al lloc, continguts i temàtica de la pàgina web del remitent. Igualment, l’usuari s’absté d’incloure en la pàgina web qualsevol hiperenllaç (d’ara endavant, “link”) dirigit a una pàgina web que contingui informació o continguts il·lícits, contraris a la moral i bons costums generalment acceptades, i a l’ordre públic.\n2.4 Propietat intel·lectual i industrial\n2.5 Jurisdicció i legislació aplicable\nQualsevol controvèrsia que pogués derivar-se de l’accés o la utilització d’aquest portal web serà de competència dels tribunals de la ciutat de Barcelona.


Més a prop de la vacuna - Any 2004 - Articles\nCentre de Salut Internacional de l’Hospital Clínic-Universitat de Barcelona (2)\nFundació Bill & Melinda Gates (2)\nEl mes d’octubre del 2004 un equip del Centre de Salut Internacional de l’Hospital Clínic de Barcelona dirigit pel metge Pedro Alonso va presentar un assaig clínic en fase IIb que obria l’esperança de poder comptar amb una nova vacuna contra la malària.\nLa malària és causada per quatre tipus diferents de protozous plasmòdium, dels quals el més prevalent i perillós és el Plasmodium falciparum. Els plasmòdiums utilitzen les femelles del mosquit anòfel per transmetre’s de persona a persona i per desenvolupar-se, ja que el paràsit madura als intestins del mosquit i es passa amb la saliva de l’insecte cada cop que aquest pica algú. Aleshores el paràsit arriba al fetge del malalt, on passa al seu sistema circulatori i envaeix les cèl·lules i es multiplica.\nDesprés d’unes dues setmanes, el paràsit torna al reg sanguini i entra als glòbuls rojos, on es reprodueix massivament i trencant aquests glòbuls. Aquesta nova invasió dóna símptomes molt similars a una grip, amb febres elevades, mal a les articulacions, mal de cap i calfreds, i acaba donant lloc a anèmies greus i a problemes d’obstrucció dels vasos sanguinis de diferents òrgans vitals, com el fetge, els ronyons i el cervell, que acaben conduint el pacient a la mort.\nEl paràsit de la malària va ser descobert per Laveran el 1889, i Ross va demostrar el 1897 que el mosquit era el vector de la malaltia. Des d’aleshores es van començar a establir estratègies de control i a treballar amb diferents fàrmacs antimalàrics com el DDT o la família de les cloroquines.\nNormalment, la malària pot ser curada amb els medicaments antimalàrics que maten el paràsit o li impedeixen reproduir-se, però el problema és que en certes regions amb malària endèmica el paràsit ha esdevingut resistent als medicaments habituals, especialment a la cloroquina, i els malalts han de ser tractats amb altres fàrmacs. En les zones amb més prevalença la malària no acostuma a ser mortal per als adults, ja que aquests estan immunitzats per la quantitat de picades que han rebut al llarg de la seva vida. És per això que la malaltia és espacialment maligna en nens, que encara no han estat exposats al paràsit, i en dones embarassades, perquè durant l’embaràs perden la seva immunitat natural.\nEncara es desconeixen molts aspectes de la biologia del paràsit, tals com la seva capacitat de mutació i de resistència a les vacunes, fet que en dificulta la investigació i la generació de nous fàrmacs.\nMés de la meitat de la població mundial viu en zones amb malària endèmica, i el continent més castigat és l’Àfrica, on la malària és la primera causa de mort infantil. A nivell mundial, cada any es diagnostiquen entre 300 i 500 milions de nous casos clínics de malària, que causen entre un i cinc milions de morts, dels quals el 90% són nens. Això suposa tres mil nens morts de malària al dia.\nEl projecte de la vacuna contra la malària que es va presentar el 2004 el va començar a desenvolupar un laboratori farmacèutic nord-americà, i poc després va ser assignat a l’empresa multinacional farmacèutica GlaxoSmithKline (GSK), que hi va treballar durant deu anys. Després va abandonar el projecte per la poca rendibilitat econòmica que suposava i les investigacions van quedar suspeses. El projecte necessitava diners d’una fundació privada, i va ser la Fundació Bill i Melinda Gates qui el va reimpulsar econòmicament i va decidir finançar-ne els assajos creant un consorci públic-privat amb l’Organització Mundial de la Salut: Path’s Malara Vaccine Initiative.\nLa part d’investigació del nou projecte es va encarregar a l’equip de Pedro Alonso de l’Hospital Clínic. Des d’aleshores, l’equip d’Alonso va realitzar l’estudi d’una vacuna contra la malària infantil, anomenada RTS,S/ASO2A, que va ser provada amb 2.022 nens entre un i quatre anys a la població de Manhiça.\nLa vacuna serveix com a mecanisme per evitar tant la infecció com la manifestació d’episodis greus en nens ja infectats. És una proteïna que quan és injectada indueix una resposta immunològica de l’individu que envolta el paràsit Plasmodium falciparum i impedeix que entri a les cèl·lules, que arribi al fetge o que es multipliqui si la infecció ja s’ha donat.\nEls resultats van ser molt esperançadors: els nens tractats amb la nova vacuna presentaven una disminució del 30% en la incidència d’episòdis clínics, i també es reduïen en un 45% les noves infeccions i en un 58% els episodis de malària severa. En nens menors de dos anys els episodis greus disminuïen fins en un 77%. Aquests resultats van sorprendre tothom, ja que no s’esperava una disminució tan gran en els casos més greus de malària, però calia esperar a ampliar els estudis, ja que encara no s’havia provat si la vacuna es mantenia eficaç per un període superior als sis mesos.També calia millorar l’eficàcia de la vacuna per optimitzar-ne la capacitat d’immunització i aconseguir que actués igual en tots els nens.\nUn dels punts essencials de l’estudi havia de ser assajar la vacuna amb nens menors d’un any, els quals representaven el 60% de les morts, ja que si funcionava en nadons, seria suficientment bona per començar-la a aplicar a gran escala. Per poder reproduir el que s’havia vist a l’assaig, la vacuna s’hauria d’administrar als nadons en tres dosis, als dos, tres i quatre mesos d’edat, ja que es tenien indicis que l’eficàcia era millor com més petit era el nen. Això es podria portar a terme a partir del 2010, segons l’empresa GSK, que tenia els drets de fabricació i distribució del fàrmac. La idea final era incloure aquesta vacuna dins del programa de vacunació infantil a l’Àfrica, que estava molt estès i arribava al 80% de cobertura en la major part del continent africà. La implantació del sistema de vacunació contra la malària implicaria un compromís per part de les indústries farmacèutiques i dels països desenvolupats a rebaixar els preus i a aportar diners per una malaltia que costava a l’Àfrica més de 12.000 milions de dòlars anuals. L’empresa GSK es va comprometre que els preus de la vacuna fossin assequibles per als països pobres.